title: A Bizottság 581/2014/EU végrehajtási rendelete ( 2014. május 28. ) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Jambon sec de Corse/Jambon sec de Corse – Prisuttu [OEM])

text:
               29.5.2014

               HU

               Az Európai Unió Hivatalos Lapja

               L 160/23

         A BIZOTTSÁG 581/2014/EU VÉGREHAJTÁSI RENDELETE
   (2014. május 28.)
   egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Jambon sec de Corse/Jambon sec de Corse – Prisuttu [OEM])
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
   mivel:

               (1)

               Az 1151/2012/EU rendelet 50. cikke (2) bekezdésének a) pontjával összhangban a Bizottság közzétette az Európai Unió Hivatalos Lapjában Franciaország kérelmét (2) a „Jambon sec de Corse”/„Jambon sec de Corse – Prisuttu” elnevezés bejegyzésére.

               (2)

               A Bizottsághoz nem érkezett az 1151/2012/EU rendelet 51. cikke szerinti felszólalás, ezért a „Jambon sec de Corse”/„Jambon sec de Corse – Prisuttu” elnevezést be kell jegyezni,

               (3)

               A 2012. április 26-án beérkezett kérelmet kísérő levélben a francia hatóságok azt közölték a Bizottsággal, hogy a L'Aziana Charcuterie Corse Nunzi Sauveur, Orezza Charcuterie La Castagniccia, Charcuterie Costa & Fils, Charcuterie Fontana, Salaisons Joseph Pantaloni, Charcuterie Passoni, Salaisons Sampiero, Salaisons réunies, Etablissements Semidei vállalkozások jogszerűen forgalmazták a „Jambon sec de Corse”/„Jambon sec de Corse – Prisuttu” kereskedelmi megnevezéssel rendelkező terméket, mivel ezt az elnevezést több mint öt év óta folyamatosan használják, és erre a kifogással kapcsolatos nemzeti eljárás során hivatkoztak. Az említett vállalkozások ezért a kérelem benyújtásának időpontjában hatályos 510/2006/EK tanácsi rendelet (3) 5. cikkének (6) bekezdése alapján a bejegyzés iránti kérelem Bizottsághoz történő benyújtásának időpontjától kezdődő hatállyal kiigazítási időt kaptak.

               (4)

               Tekintve továbbá, hogy a fent említett vállalkozások eleget tettek az 510/2006/EK rendelet 13. cikke (3) bekezdésének második albekezdésében meghatározott feltételeknek, a kérelmet kísérő említett levélben a francia hatóságok azt kérték a Bizottságtól, hogy a fent említett cikk alapján állapítson meg egy átmeneti időszakot annak érdekében, hogy a fentebb megnevezett vállalkozások a kereskedelmi megnevezés bejegyzését követően jogszerűen használhassák azt.

               (5)

               Időközben a 2013. január 3-ától hatályos 1151/2012/EU rendelet felváltotta az 510/2006/EK rendeletet. Az 510/2006/EK rendelet 13. cikke (3) bekezdésének második albekezdésében meghatározott feltételeket az 1151/2012/EU rendelet 15. cikkének (1) bekezdése is tartalmazza.

               (6)

               Mivel a L'Aziana Charcuterie Corse Nunzi Sauveur, Orezza Charcuterie La Castagniccia, Charcuterie Costa & Fils, Charcuterie Fontana, Salaisons Joseph Pantaloni, Charcuterie Passoni, Salaisons Sampiero, Salaisons réunies, Etablissements Semidei vállalkozások eleget tesznek az 1151/2012/EU rendelet 15. cikkének (1) bekezdésében meghatározott feltételeknek, indokolt egy ötéves átmeneti időszak során engedélyezni számukra a „Jambon sec de Corse”/„Jambon sec de Corse – Prisuttu” elnevezés használatát. Ugyanakkor mivel a vállalkozások már kaptak egy nemzeti kiigazítási időszakot, helyénvaló az ötéves időszakot a bejegyzés iránti kérelem Bizottsághoz történő benyújtásának napjától számítani.

               (7)

               Az e rendeletben előírt intézkedések összhangban vannak a mezőgazdasági termékek minőségpolitikájával foglalkozó bizottság véleményével,

         ELFOGADTA EZT A RENDELETET:
   1. cikk
   A „Jambon sec de Corse”/„Jambon sec de Corse – Prisuttu” (OEM) elnevezés bejegyzésre kerül.
   Az első albekezdésben említett elnevezés egy, az 1898/2006/EK bizottsági rendelet (4) II. mellékletének 1.2. osztályába – Húsipari termékek (főzve, sózva, füstölve stb.) – tartozó terméket azonosít.
   2. cikk
   A L'Aziana Charcuterie Corse Nunzi Sauveur, Orezza Charcuterie La Castagniccia, Charcuterie Costa & Fils, Charcuterie Fontana, Salaisons Joseph Pantaloni, Charcuterie Passoni, Salaisons Sampiero, Salaisons réunies, Etablissements Semidei vállalkozások 2017. április 27-ig átmeneti jelleggel továbbra is használhatják a „Jambon sec de Corse”/„Jambon sec de Corse – Prisuttu” (OEM) bejegyzett elnevezést.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. május 28-án.

            a Bizottság részéről

            az elnök

         José Manuel BARROSO

      (1)  HL L 343., 2012.12.14., 1. o.

      (2)  HL C 80., 2013.3.19., 17. o.

      (3)  A Tanács 2006. március 20-i 510/2006/EK rendelete a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (HL L 93., 2006.3.31., 12. o.).

      (4)  A Bizottság 2006. december 14-i 1898/2006/EK rendelete a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet végrehajtására vonatkozó részletes szabályok megállapításáról (HL L 369., 2006.12.23., 1. o.).


title: A Bizottság 464/2014/EU végrehajtási rendelete ( 2014. május 6. ) Spanyolország egyes felségvizein (Katalónia) a homoki angolna ( Gymnammodytes cicerelus és G. semisquamatus ) és a gébfélék ( Aphia minuta és Crystalogobius linearis ) halászatában alkalmazott, hajóról működtetett kerítőhálók merítési mélysége és parttól számított távolsága tekintetében az 1967/2006/EK tanácsi rendelettől történő eltérésről

text:
               7.5.2014

               HU

               Az Európai Unió Hivatalos Lapja

               L 134/37

         A BIZOTTSÁG 464/2014/EU VÉGREHAJTÁSI RENDELETE
   (2014. május 6.)
   Spanyolország egyes felségvizein (Katalónia) a homoki angolna (Gymnammodytes cicerelus és G. semisquamatus) és a gébfélék (Aphia minuta és Crystalogobius linearis) halászatában alkalmazott, hajóról működtetett kerítőhálók merítési mélysége és parttól számított távolsága tekintetében az 1967/2006/EK tanácsi rendelettől történő eltérésről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az 1967/2006/EK tanácsi rendeletre (1) és különösen annak 13. cikke (5) bekezdésére,
   mivel:

               (1)

               Az 1967/2006/EK rendelet 13. cikkének (1) bekezdése úgy rendelkezik, hogy tilos vontatott halászfelszerelést használni a parttól számított három tengeri mérföld távolságon vagy az 50 méteres izobáton belül, ahol ez a mélység a parttól számított kisebb távolságon belül elérhető.

               (2)

               A Bizottság valamely tagállam kérésére lehetővé teheti az 1967/2006/EK rendelet 13. cikkének (1) bekezdésében előírt tilalomtól való eltérést, feltéve, hogy teljesülnek a 13. cikk (5) és (9) bekezdésében meghatározott feltételek.

               (3)

               2013. október 17-én kérelem érkezett a Bizottsághoz, amelyben Spanyolország eltérést kérelmez az említett rendelet 13. cikkének (1) bekezdésétől a homoki angolnára (Gymnammodytes cicerelus és G. semisquamatus) és a gébfélékre (Aphia minuta és Crystalogobius linearis) irányuló, Katalónia parti vizeiben folytatott, hajóról működtetett kerítőhálókkal végzett halászat kapcsán.

               (4)

               Az eltérés iránti kérelmet Spanyolország naprakész tudományos és műszaki indoklással támasztotta alá.

               (5)

               2013. november 4. és 8. között tartott plenáris ülésén a Halászati Tudományos, Műszaki és Gazdasági Bizottság (HTMGB) értékelte a Spanyolország által kérelmezett eltérést és a vonatkozó irányítási terv tervezetét.

               (6)

               A Spanyolország által kért eltérés megfelel az 1967/2006/EK rendelet 13. cikkének (5) és (9) bekezdésében meghatározott feltételeknek.

               (7)

               Az eltérést indokolják a különleges földrajzi adottságok, ugyanis a kontinentális talapzat mérete korlátozott, a célfajok elterjedési területe pedig kicsi, vagyis a halászterület kiterjedése korlátozott.

               (8)

               A halászat nincs számottevő hatással a védett tengeri környezetre, és kifejezetten szelektív, mivel a kerítőhálókat a vízoszlopban vontatják, így azok nem érintkeznek a tengerfenékkel; a tengerfenékről való begyűjtés pedig káros volna a célfajokra nézve, amelyek kis mérete miatt gyakorlatilag nem volna lehetséges a szelektív halászat.

               (9)

               A Spanyolország által kérelmezett eltérés csupán kevés, szám szerint 26 hajót érint.

               (10)

               A halászat nem végezhető más felszereléssel, ugyanis nem ismert olyan szabályozott halászfelszerelés, amelynek felépítése, műszaki jellemzői és szövése lehetővé tenné e fajok befogását.

               (11)

               Az irányítási terv biztosítja, hogy a halászati erőkifejtés a jövőben ne emelkedjen, mivel halászati engedélyt csak az említett 26 hajó kaphat, amelyek összesített erőkifejtése 1 106,35 kW, és amelyek már rendelkeznek Spanyolország által kiadott engedéllyel.

               (12)

               A kérelem olyan hajókra vonatkozik, amelyek szerepelnek Katalónia Autonóm Körzet tengeri flottanyilvántartásában, halászati tevékenységükről több mint öt évre visszamenően rendelkezésre állnak feljegyzések, és e tevékenységüket Spanyolország által az 1967/2006/EK rendelet 19. cikkének (2) bekezdésével összhangban 2014. március 27-én elfogadott halászati irányítási terv (2) keretében végzik.

               (13)

               Az érintett hajók szerepelnek az 1967/2006/EK rendelet 13. cikkének (9) bekezdésében foglalt követelményeknek megfelelően a Bizottsághoz eljuttatott jegyzéken.

               (14)

               Az érintett halászati tevékenységek megfelelnek az 1967/2006/EK rendelet 4. cikkében foglalt feltételeknek, mivel az irányítási terv kifejezetten tiltja a védett élőhelyek felett folytatott halászatot.

               (15)

               Az 1967/2006/EK rendelet 8. cikke (1) bekezdésének h) pontjában foglalt követelmény nem alkalmazandó, mivel vonóhálós hajókra vonatkozik.

               (16)

               A 9. cikk (3) bekezdésében a legkisebb szembőségre vonatkozóan meghatározott szabályok kapcsán a Bizottság megjegyzi, hogy a szóban forgó halászati tevékenység rendkívül szelektív, a tengeri környezetre gyakorolt hatása elhanyagolható, és nem végezhető védett élőhelyek felett, így Spanyolország az 1967/2006/EK rendelet 9. cikke (7) bekezdésében foglaltaknak eleget téve engedélyezte az irányítási tervben a rendelettől való eltérést.

               (17)

               A halászati tevékenység során teljesülnek az 1224/2009/EK tanácsi rendelet (3) 14. cikkében meghatározott, a halászati nyilvántartásra vonatkozó követelmények.

               (18)

               A halászati tevékenység nem zavarja a vonóhálótól, kerítőhálótól vagy egyéb vontatott hálótól eltérő felszerelést használó más hajók tevékenységét.

               (19)

               A vonóhálós halászhajók tevékenységét a spanyol irányítási terv úgy szabályozza, hogy az 1967/2006/EK rendelet III. mellékletében említett fajok fogásai a lehető legkisebbek legyenek.

               (20)

               A vonóhálós halászat nem irányul lábasfejűekre.

               (21)

               A spanyol irányítási terv az 1967/2006/EK rendelet 13. cikke (9) bekezdése harmadik albekezdésének megfelelően rendelkezik a halászati tevékenységek felügyeletéről.

               (22)

               A kérelmezett eltérést ezért engedélyezni kell.

               (23)

               Indokolt előírni, hogy Spanyolország kellő időben és az irányítási tervben szereplő felügyeleti tervnek megfelelően jelentést tegyen a Bizottság felé.

               (24)

               Az eltérés időbeli hatályát mindazonáltal korlátozni kell, hogy lehetőség nyíljon korrekciós intézkedések gyors alkalmazására abban az esetben, ha a Bizottságnak benyújtott jelentés szerint a kiaknázott állomány védelmi helyzete romlana.

               (25)

               Az e rendeletben előírt intézkedések összhangban vannak a Halászati és Akvakultúraágazati Bizottság véleményével,

         ELFOGADTA EZT A RENDELETET:
   1. cikk
   Eltérés
   Az 1967/2006/EK rendelet 13. cikkének (1) bekezdése nem alkalmazandó a Katalónia partjainál lévő spanyol felségvizeken a homoki angolnára (Gymnammodytes cicerelus és G. semisquamatus) és a gébfélékre (Aphia minuta és Crystalogobius linearis) irányuló, olyan hajók által folytatott kerítőhálós halászatra, amelyek:

               a)

               szerepelnek Katalónia Autonóm Körzet tengeri flottanyilvántartásában;

               b)

               igazoltan több mint öt éve folytatnak ilyen halászatot; valamint

               c)

               rendelkeznek halászati engedéllyel, és tevékenységüket Spanyolország által az 1967/2006/EK rendelet 19. cikkének (2) bekezdésével összhangban elfogadott halászati irányítási terv keretében végzik.

         2. cikk
   Felügyeleti terv és jelentéstétel
   Spanyolország e rendelet hatálybalépésétől számítva három éven belül jelentést tesz a Bizottság felé az 1. cikk c) pontja szerinti irányítási tervben előírt felügyeleti tervnek megfelelően.
   3. cikk
   Hatálybalépés és az alkalmazás időtartama
   Ez a rendelet az Európai Unió Hivatalos Lapjában való kihirdetését követő napon lép hatályba.
   Ez a rendelet 2017. május 8-ig alkalmazandó.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. május 6-án.

            a Bizottság részéről

            az elnök

         José Manuel BARROSO

      (1)  HL L 36., 2007.2.8., 6. o.

      (2)  A katalán önkormányzat Hivatalos Közlönyének 2014.3.27-i 6591. száma, 1. o.

      (3)  A Tanács 2009. november 20-i 1224/2009/EK rendelete a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről (HL L 343., 2009.12.22., 1. o.).